<b>תשובה </b>זה שאמרתי אין כלי שנתבשל בו תרומה צריך הגעלה בספר זרעים הוא אמור בהלכות תרומה ולא מדיוקא דההיא מתניתא האמור שם בזבחים בפרק דם חטאת וכו' סמכתי זה אלא על המשנה השנויה בתרומות סמכתי דהכי תנן המערה מכד לכד ונוטף ג' טיפין נותן לתוכה חולין הרכינה ומיצה הרי זו תרומה וזהו פירושה המערה כד שהיה בו שמן תרומה או יין תרומה עד שנתרוקן ופסק כל הניצוק והתחיל המשק' לטוף טיפה אחר טיפה אינו צריך להמתין עד שיפסקו כל הטיפין אלא כיון שירדו שלש טיפין טיפה אחר טיפה דיו ונותן לתוכה חולין מיד ואין הצחצוחין הנשארים שם בכד מדמעין ואם הרכינה על צדה אחר שנטפו שלש טיפין עד שנתקבצו כל הצחצוחין שבכד ונתמצו למקום אחד אותו הנמצה תרומה ממשנה זו דקדקתי שאין הקדרה שנתבשלה בה תרומה צריכה הגעלה לחולין אלא שטיפה בלבד וק"ו הדברים [ומה] את היין או השמן הנשאר בדפני הכד אינו מדמע אעפ''י שאלו הרכין הכד על צדה היה מתמצה ממנה תרומה המדמעת וכל הצחצוחין הנשארין שם הן עצמן של תרומה ק"ו לתרומה שנבלעה בחרסית [איך] יעלה על הדעת שיצא אותו שנבלע וידמע שזה הנבלע בחרסית אין בו ממש ולא היא מן התרומה אלא המים שנתבשלה בהם התרומה הן הנבלעים בקדרה ואין לאותו היוצא אם יצא ממש ולא טעה ולפיכך אני אומר שאין הקדרה צריכה אלא רחיצה בלבד ולא הצרכתי רחיצה אלא מפני שהיא על ידי האור להחמיר אבל ליתן לה חולין צונן אינה צריכה רחיצה כמו המערה מכד לכד זהו דעתי בדבר זה ומפני הלכה זו לא הצרכתי הגעלה לתרומה: משה (אמ"ת גם זו השיגה הראב"ד ז"ל בפרק ט"ו דתרומות הלכה י"ט ומרן הכסף ז"ל רמז שם תשובה זו):